पार्टी दे केन्द्रीय नेतृत्व गी अजें तक्कर बक्ख-बक्ख प्रदेशें थमां मोदी दी गै मती शा मती चुनावी सभां कराने दा अनुरोध थ्होआ ऐ। केंद्रीय स्तर उप्पर चुनांऽ प्रचारकें दे कार्यक्रम तैआर करा’रदी चुनांऽ प्रचार ते प्रांत समन्वय समिति लेई एह् चुनौती भरा कम्म बनी गेआ ऐ जे मोदी गी आखरकर कुत्थें-कुत्थें भेजेआ जा। समिति दे समन्वयक अभिताभ सिन्हा ने यूनीवार्ता गी दस्सेआ जे मोदी गी भेजने लेई उत्तर भारत ते मध्य भारत गै नेईं बलके दक्षिणी राज्यें थमां काफी अर्जियां आई-चुकी दिया न। पार्टी दी भरसक कोशश ऐ जे कदें अटल बिहारी वाजपेयी दे प्रधानमंत्री बनने दे परैंत जिस चाल्ली लालकृष्ण आडवाणी इक दिन च 6-7 सभां करदे हे उस्सै चाल्ली मोदी दा इस बारी कार्यक्रम बनाया जा। सिन्हा ने दस्सेआ जे आडवाणी पार्टी दे प्रधानमंत्री औह्‌दे दे मेदवार न इस लेई ओह् इस बारी चुनावी सभाएं दे मामले च वाजपेयी दी भूमका च रौंह्‌ड़न। उंदे लेई चुनावी सभाएं दा आयोजन करने लेई बड़े बड्डे पैमाने उप्पर तैआरियें दी लोड़ होग। इस्सै लेई प्रदेश इकाईयें दे अनुरोध उप्पर बरीकी कन्नै गौर कीता जाग। आडवाणी ते मोदी दे परैंत जिनें नेताएं लेई राज्यें थमां अनुरोध औने शुरू होई गे न उंदे च पार्टी दे राश्ट्रीय अध्यक्ष राजनाथ सिंह, वरिश्ठ नेता सुषमा स्वाराज, एम वेकैया नायडू ते अरुण जेटली दे नां प्रमुक्ख न। इंदे अलावा सिने स्टार ते पार्टी दे वरिश्ठ कार्यकर्ता हेमा मालिनी, शत्रुघन सिन्हा, विनोद खन्ना, नवजोत सिंह सिद्धू ते स्मृति ईरानी दी मंग मती होआ’रदी ऐ।